KIRJALLINEN KYSYMYS E-1697/02 esittäjä(t): Ilda Figueiredo (GUE/NGL) komissiolle. Korvaukset kalastajille ja varustajille toiminnan ollessa tilapäisesti keskeytynyt.



Virallinen lehti nro 028 E , 06/02/2003 s. 0129 - 0129



KIRJALLINEN KYSYMYS E-1697/02 esittäjä(t): Ilda Figueiredo (GUE/NGL) komissiolle (12. kesäkuuta 2002) Aihe: Korvaukset kalastajille ja varustajille toiminnan ollessa tilapäisesti keskeytynyt Pienimuotoinen rannikkokalastus on tärkeää taloudellisesti ja yhteiskunnallisesti kalastusyhteisöille, jotka ovat riippuvaisia tästä toiminnasta. Ajanjaksot, jolloin toiminta on tilapäisesti keskeytynyt, esimerkiksi kalakannan suojelemisen vuoksi, olisi korvattava asianmukaisesti. Portugalin tapauksessa erityisen merkittäviä ovat satamien huonon kunnon ja myrskyn aiheuttamat ongelmat pitkinä talvikausina ja nimenomaisesti sardiinin pyyntikieltoaikoina Pohjois-Portugalissa ja osteriharalla pyydettävien simpukoiden pyyntikautena Algarvessa. Komission jäsen Fischler vastasi 12. kesäkuuta 2001 esittämääni kirjalliseen kysymykseen E-1648/01(1), että yhteisön lainsäädännössä on säädetty tällaisista korvauksista ja että jäsenvaltiot voivat myöntää niitä 17. joulukuuta 1999 kalatalousalan rakenteellisia toimia koskevista yksityiskohtaisista säännöistä ja edellytyksistä annetun neuvoston asetuksen (EY) N:o 2792/1999(2) kriteerien mukaisesti. Tämä on myönteistä, mutta se ei takaa sinänsä tämän toimenpiteen täytäntöönpanoa Euroopan unionin eri jäsenvaltioissa. Voiko komissio kertoa, aikooko se kehittäessään yhteistä kalastuspolitiikkaa luoda yhteisön tukijärjestelmän maksaakseen yhteisön budjetista korvauksia kalastajille ja varustajille joko täysimääräisesti tai osittain toiminnan tilapäisen keskeytyksen aikana? (1) EYVL C 364 E, 20.12.2001, s. 167. (2) EYVL L 337, 30.12.1999, s. 10. Franz Fischlerin komission puolesta antama vastaus (8. heinäkuuta 2002) Kalatalousalan rakenteellisia toimia koskevista yksityiskohtaisista säännöistä ja edellytyksistä 17 päivänä joulukuuta 1999 annetun neuvoston asetuksen (EY) N:o 2792/1999 16 artiklassa (toiminnan tilapäinen lopettaminen ja muut rahalliset korvaukset) säädetään korvausten myöntämisestä toiminnan tilapäisen lopettamisen yhteydessä. Osana yhteisen kalastuspolitiikan uudistusta ehdotuksessa neuvoston asetukseksi, jolla muutetaan asetusta (EY) N:o 2792/1999, säädetään tietyistä muutoksista kyseisen asetuksen 16 artiklaan. Muun muassa erityisesti biologisista syistä johtuvien odottamattomien olosuhteiden vuoksi myönnettävän korvauksen kestoa on tarkoitus pidentää kahdesta kuukaudesta kolmeen kuukauteen. Neuvoston hyväksyessä monivuotisen hoitosuunnitelman tai komission taikka yhden tai useamman jäsenvaltion pannessa täytäntöön kiireellisiä toimenpiteitä yhteisön rahoitusosuudeksi kaudeksi 20002006 kyseisen jäsenvaltion kalastusalalle vahvistettu yhden miljoonan euron tai neljän prosentin määrä voidaan ylittää edellyttäen, että toimenpiteeseen sisältyy ohjelma, jonka tarkoituksena on toimenpiteen täytäntöönpanoa seuraavien kahden vuoden aikana poistaa käytöstä tietty määrä kalastusaluksia, joiden pyyntiponnistus vastaa vähintään niiden alusten pyyntiponnistusta, jotka ovat keskeyttäneet kalastustoiminnan suunnitelman tai kiireellisen toimenpiteen seurauksena.